钦定古今图书集成/明伦汇编/官常典/第346卷 > 陈师锡
## 钦定古今图书集成/明伦汇编/官常典/第346卷 > 陈师锡

按《宋史》本传：“师锡，字伯修，建州建阳人。熙宁中，游太
学，有儁声，神宗知其材。及廷试，奏名在甲乙间。帝偶
阅其文，屡读屡叹赏，顾侍臣曰：‘此必陈师锡也’。启封
果然，擢为第三，调昭庆军掌书记。郡守苏轼器之，倚
以为政。轼得罪，捕诣台狱，亲朋多畏避不相见，师钖
独出饯之，又安辑其家。知临安县，为监察御史，上言
‘宋兴，享国长久，号称太平者，莫如仁宗，切考政治之
本，不过延直言，御群下，进善退邪而已。明道中，亲览
万几，见政事之多辟，辅佐之失职，自吕夷𥳑、张耆、夏
竦、陈尧佐、范雍、晏殊等，一日罢去。宝元初，冬雷地震，
用谏官韩琦之言，王随、陈尧佐、韩亿、石中立同时见
黜。其后不次擢用杜衍、范仲淹、富弼、韩琦，以成庆历、
嘉祐之治。愿稽皇祖纳谏御臣之意，以兴治功’。”帝善
其言。时诏进士习律，师锡言：“陛下方大阐学校，用经
术训迪士类，不应以刑名之学乱之。夫道德，本也；刑
名，末也。教之以本，人犹趋末，况教之以末乎？望追寝
其制，使得悉意本业。”用事者谓倡为诐说，出知宿迁县。元祐初，苏轼三上章，荐其学术渊源，行己洁素，议
论刚正，器识靖深，德行追踪于古人，文章冠绝于当
世。乃入为秘书省校书郎，迁工部员外郎，加秘阁校
理、提点开封县镇。建言：“铨法，选人用举者迁升，而岁
有定额。今请托者溢数，而寒畯有不足之患。请为之
限约。”畿内将官苛惨失士心。方大阅，群卒哗噪，将吏
莫知所为。师锡驰至军，推首恶者致诸法，按阅如初，
而劾斥其将，县人叹服。枢密院犹以事不先白为罪，
罢知解州。历考功员外郎、知宣州、苏州。徽宗立，召拜
殿中侍御史。疏言：“元丰之末，中外汹汹矣，宣、仁圣后
再安天下，委国而治者，司马光、吕公著尔。章惇诬其
包藏祸心，至于追贬天相。陛下发潜继统，而惇犹据
高位，光等赠谥未还，墓碑未复，愿早摅宸略，以慰中
外之望。”蔡京为翰林学士，师锡言：“京与弟卞同恶，迷
国误朝，而京好大喜功，锐于改作，日夜交结内侍、戚
里，以觊大用。若果用之，天下治乱，自是而分，祖宗基
业，自是而隳矣。京援引死党至数百人，邓洵武内行
污恶，缙绅不齿，岂可滓秽史笔！向宗回、宗良亦阴为
京助。是皆国之深患，为陛下忧，为宗庙忧，为贤人君
子忧。若出之于外，社稷之福也。”帝曰：“此于东朝有碍，
卿为我处之。”对曰：“审尔，臣当具白太后。”遂上封事言：
“自昔母后临朝，危乱天下，载在史册，可考而知。至于
手书还政，未有如圣母退抑谦逊，真可为万世法。而
蔡京阴通二向，妄言宫禁预政，以诬圣德，不可不察
也。”诏索秘阁图画，师锡言：“《六经》载道，诸子言理。历代
延籍，祖宗图画，天人之蕴，性命之妙，治乱安危之机，
善恶邪正之迹在焉。望留意于此，以唐《山水图》代《无
逸》为监。”俄改考功郎中。师锡抗章言曰：“臣在职数月，
所言皆当今急务。若以为非，陛下方开纳褒奖；若以
为是，则不应遽解言职。如蔡京典刑未正，愿受窜贬。”
于是出知颍、庐、滑三州。坐党论，监衡州酒，又削官置
郴州。卒，年六十九。师锡始与陈瓘同论京、卞，时号“二
陈。”绍圣中，赠直龙图阁。